U-I-97/04
Natisni
Opravilna št.:
U-I-97/04
Datum odločitve:
8. 9. 2005
ECLI:
ECLI:SI:USRS:2005:U.I.97.04
Akt:
Upravičenost do izterjave osebne invalidnine
Izrek:
Pobuda za oceno upravičenosti do izterjave osebne invalidnine se zavrže.
Evidenčni stavek:
Ker Ustavno sodišče ni pristojno odločati o upravičenosti do osebne vojne invalidnine in njene izterjave, je pobudo zavrglo.
Geslo:
1.5.51.1.27.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Nepristojnost za presojo - Posamičnih aktov in dejanj/izvajanja predpisa.
Pravna podlaga:
Člen 25,  Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
drugi akti
Vlagatelj:
Viktor Šavle, Postojna
Datum vloge:
16. 4. 2004
Vrsta odločitve:
sklep
Vrsta rešitve:
zavrženje
Dokument:
US24913
Dokument v PDF obliki:
U-I-97-04.pdf
115 KB
Prenesite datoteko
U-I-97/04-16
8. 9. 2005
SKLEP
Ustavno sodišče je v postopku za preizkus pobude Viktorja Šavleta iz Postojne na seji dne 8. septembra 2005
sklenilo:
Pobuda za oceno upravičenosti do izterjave osebne invalidnine se zavrže.
Obrazložitev
1. Pobudnik v pobudi in njenih dopolnitvah navaja, da mu je 5. 9. 1939 Italija zaradi posledic nesreče z opuščenim neeksplodiranim vojnim materialom iz prve svetovne vojne priznala status civilne žrtve vojne s trajnimi posledicami in doživljenjsko invalidnino, ki jo je mesečno prejemal do konca druge svetovne vojne. Obširno razlaga okoliščine konkretnega primera, ko mu v naslednjih obdobjih invalidnina ni bila plačana oziroma mu ni bila plačana v celoti. Navaja pravno podlago, na podlagi katere meni, da je upravičen izterjati neizplačano osebno civilno vojno invalidnino za čas od 15. 9. 1947 do 31. 12. 1992 v znesku 1.250.000.000 Lir. Ker iz pobude ni bilo razvidno, kaj pobudnik izpodbija, ga je Ustavno sodišče pozvalo, naj to pojasni. V odgovoru na poziv z dne 14. 6. 2005 je izrecno navedel, da s pobudo ne izpodbija v pobudi navedenih zakonov, ampak vlaga pobudo za oceno upravičenosti do izterjave osebne invalidnine.
2. V skladu z določbo prvega odstavka 160. člena Ustave Ustavno sodišče odloča med drugim o ustavnosti in zakonitosti predpisov in splošnih aktov za izvrševanje javnih pooblastil ter o skladnosti zakonov in drugih predpisov z ratificiranimi mednarodnimi pogodbami in s splošnimi načeli mednarodnega prava. Pobudnik je navedel, da ne izpodbija pravnih predpisov (zakonov in mednarodnih pogodb), ki naj bi bili podlaga njegovi zahtevi za izplačilo invalidnine, temveč Ustavnemu sodišču daje pobudo za presojo upravičenosti do izterjave osebne civilne vojne invalidnine na podlagi pravnih aktov, ki jih navaja in ki po njegovem mnenju predstavljajo pravno podlago za to njegovo pravico. Odločitev o upravičenosti do osebne civilne vojne invalidnine in njene izterjave je predmet odločanja konkretnih postopkov pred pristojnimi organi oziroma pred pristojnimi sodišči v Republiki Sloveniji. Ustavno sodišče na podlagi citirane določbe Ustave o takšnem zahtevku v okviru postopka s pobudo ni pristojno odločati. Zato je pobudo zavrglo.
3. Ustavno sodišče je sprejelo ta sklep na podlagi 25. člena Zakona o Ustavnem sodišču (Uradni list RS, št. 15/94 – ZUstS) v sestavi: predsednik dr. Janez Čebulj ter sodnice in sodniki dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk, Jože Tratnik in dr. Dragica Wedam Lukić. Sklep je sprejelo soglasno.
Predsednik
dr. Janez Čebulj